A Bizottság határozata
(1994. december 16.)
a 77/99/EGK tanácsi irányelvben említett átcsomagoló központok engedélyezésére vonatkozó különleges feltételek, valamint az onnan származó termékek jelölésére vonatkozó szabályok megállapításáról
(94/837/EK)
AZ EURÓPAI KÖZÖSSÉGEK BIZOTTSÁGA,
tekintettel ez Európai Közösséget létrehozó szerződésre,
tekintettel a legutóbb a 92/118/EGK irányelvvel [1] módosított, a húsipari termékek és egyes állati eredetű más termékek előállítását és forgalmazását érintő egészségügyi problémákról szóló, 1976. december 21-i 77/99/EGK tanácsi irányelvre [2] és különösen annak 17. cikkére,
mivel az átcsomagoló központok - az átcsomagolás és/vagy újra összerakás mellett - olyan kezelési műveleteket is végezhetnek, mint a hústermékek darabolása vagy szeletelése; mivel ez a borító- vagy csomagolóanyagukkal nem védett termékek kezelését is jelentheti;
mivel meg kell határozni azokat a higiéniás körülményeket, amelyek között ezek a műveletek végezhetők;
mivel az ezekből az átcsomagoló központokból kikerülő termékek állat-egészségügyi jelölésének a szabályait is meg kell állapítani;
mivel az ebben a határozatban előirányzott intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A kizárólag a termékeknek a csomagolás eltávolítása nélküli újra összerakását végző átcsomagoló központoknak meg kell felelniük a 77/99/EGK irányelv B. melléklete VII. fejezetének 1. pontjában szereplő vonatkozó feltételeknek.
(2) A kicsomagolási és átcsomagolási műveleteket végző átcsomagoló központoknak meg kell felelniük a 77/99/EGK irányelv A. mellékletének I. és II. fejezetében szereplő vonatkozó feltételeknek, valamint az említett irányelv B. melléklete I. fejezetének 1. a), b), d), e) és f), valamint 2. a), c), i) és j) pontjában szereplő vonatkozó feltételeknek.
2. cikk
(1) Az 1. cikk (1) bekezdésében említett átcsomagoló központokból származó termékeken meg kell őrizni a származási termelőlétesítmény állat-egészségügyi jelölését.
Az 1. cikk (2) bekezdésében említett átcsomagoló központokból származó termékeket el kell látni a 77/99/EGK irányelv B. mellékletének VI. fejezetében foglalt rendelkezések szerinti állat-egészségügyi jelöléssel. Az állat-egészségügyi jelölést a hatáskörrel rendelkező hatóság állítja ki az átcsomagoló központoknak.
Különböző forrásokból származó termékek újra összerakása esetén az átcsomagoló központokban készített utolsó gyűjtőcsomagolást az átcsomagoló központ állat-egészségügyi jelölésével kell ellátni.
(2) Az átcsomagoló központoknak különleges nyilvántartási rendszert kell kialakítaniuk annak érdekében, hogy a hatáskörrel rendelkező hatóság bármely átcsomagolt termék esetében visszakereshesse a származási létesítményt.
3. cikk
Ennek a határozatnak a tagállamok a címzettjei.
Kelt Brüsszelben, 1994. december 16-án.